આ બધું આજે કે બે-ચાર વરસમાં બન્યું નથી. વિજય માલ્યાનાં આ પરાક્રમો અગાઉ સૌથી વધુ સત્તા પર રહેનાર સરકારે જોયાં છે, પાળીને-પોષીને મોટાં પણ કર્યા છે. મજાની વાત એ છે કે માલ્યા રાજ્યસભાના સભ્ય પણ છે. હવે અમુક લોકો તો આમાં પણ મોદી સરકારના નામના રાસડા લેશે. જોકે ભારતની પ્રજાના બહુ મોટા વર્ગમાં આશા-ઉમ્મીદ છે કે મોદી આ માણસને ભારત પાછો લાવશે. જોકે લોકો આવી આશા ન રાખે તો પણ મોદી સરકારે આ કામ કરવું જોઈએ. પ્રજાનો વિશ્વાસ જીતવા, આવા ડિફૉલ્ટર વર્ગ સામે દાખલો બેસાડવા અને કાયદાના હાથ ખરા અર્થમાં લાંબા છે એ સાબિત કરવા માટે પણ આ કામ થવું જોઈએ. મોદી સરકારને આમ કરવાની તક મળી છે.